En brand på et bordel torsdag eftermiddag var tæt på at koste en kvinde livet.

Det var et bordel på Hjørringvej i Thorshøj, der pludselig stod i flammer. En kvinde lå og sov på bordellet, imens huset brændte. Kvinden blev reddet, fordi naboen slog alarm. Hun var lettere røgforgiftet, da brandvæsenet bjærgede hende ud. Kvinden, der er af udenlandsk afstamning, blev kørt til undersøgelse på sygehuset. Bordellet har lidt en store brandskader, og er nu afspærret med henblik på senere brandtekniske undersøgelser. Politiet kunne ikke umiddelbart finde en årsag til branden.